Звесткі лінгвістыкі (мовазнаўства) і археалогіі сведчаць пра тое, што доўгі час на Панямонні жыло змешанае балта-славянскае насельніцтва. Праз вывучэнне тапанімічных матэрыялаў мовазнаўцы прыйшлі да высновы, што на сённяшні дзень на Панямонні сярод асноўнай масы славянскіх паселішчаў, мясцовасцей, рэчак захавалася шмат назваў балцкага паходжання, якія засталіся ад мясцовых балтаў з часоў сярэднявечча. Побач са славянскімі вёскамі такімі як, напрыклад, Курылавічы, Мілявічы, Малькавічы, знаходзяцца балцкія, як Бершты, Бакшты, Жодзішкі, Дзевянішкі, Котчына, Букштава і г.д.